Home > Media > …
MUSIC
NA I VAKAMACALA TAUMADA
Sa sivi koto yani oqo e dua na drau vakacaca na yabaki mai na gauna era a tekivu mai vakaitikotiko taumada kina ena noda vanua turaga e Viti o ira na i talatala Daukaulotu mai Amerika, Ositerelia kei Niu Siladi, me ra mai qarava na kena kaburaki, vakatetei, ka vakataudeitaki na i Tukutuku ni Agilosi e le Tolu me vaka e kacivaka tiko ena gauna oqo na Lotu ni Kavitu.
E ka totolo na nodra mai kila na vesau ni noda vanua, ka yaco sara kina me ra vakatetea na veiqaravi era sa vakayacora tiko, ena nodra vakadewataka eso na sere ni lotu, mai na vosa vakavavalagi ki na noda vosa na i taukei. Tarava oqori na nodra vakatavulica sara na kedra i lagalaga. Sa i ira saraga na sere kece oqori era i kaukau tiko ni kena vunautaki na i Tukutuku Vinaka ena noda vanua.
E dua na ka e veilauti ka vakaibalebale sara kina vei keda na veisere ko ya, aya ni dina ga ni na sega ni matau sara na i tautau ni vosa ena veiqaqa ni sere. Rairai ena veicalati talega na kedra i lagalaga kei na kedra i balebale ni raici vata kei na qaqa ni sere vakavavalagi. Ia na ka bibi ga e kunei kina, aya na kena laveti cake ka vakamatatataki tiko ena veisere yadua, na dei kei na vakamareqeti ni vakavuvuli dina, me vaka era volai tu ena i Vola Tabu.
E tiko talega e vica na tikina bibi e baleta na Sere Makawa au vakabauta ni dodonu vei keda kece na lewe ni lotu e Viti me da kila. Oqo e rua walega na kena i vakaraitaki:
1
Ni ra qai yaco mai kina noda vanua ena i matai ni gauna o ira na noda Daukaulotu taumada, era sa tiko rawa e Viti e vica na veimata vakabauta Vakarisito. Na tikina ko ya sa vakadredretaka na kena vakatetei na i Tukutuku ni Agilosi e le Tolu.
Me vaka ga na i vakarau ni vei murimuri kei na veidokadokai vakaturaga e tu ena gauna ko ya. Na lotu ga sa digitaka na turaga me curu kina, era sa na muri koya talega kina na nona tamata. Sa na raici cake kina na lotu ko ya e lotu ni vanua.
E sega kina ni dauvakatarai vakarawarawa vei ira na noda i Talatala Daukaulotu me ra vunau, me ra vakamacala, se me ra soli “Rarama” (Nai vola tabaki ni Lotu ni Kavitu).
Me vaka na i tukutuku eso au taura rawa mai vua na tamaqu, (M.T. Nakasamai), ka ni a bula ka cakacaka vata kei ira kece na Daukaulotu Dauvulisere oqori, ni sa dau oti na vakayakavi, ka lutu mai na buto ni bogi, eratou sa qai toro veivolekati ena loma ni nodratou i cili na i Talatala ka tekivu me ratou lagata eso na sere mai na i Vola ni Sere Makawa. Na voqa ni sere oqori sa dau kauti ira mai na lewe vuqa me ra vakavolivolita na nodratou i cili. Ena gauna vata ga era vakatudaliga tiko kina ki na rogo vinaka ni sere, era sa rogoca tale tikoga kina na veivakavuvuli dina me vaka e kunei ena i Vola Tabu.
Na sala rawarawa ni vakadewa i tukutuku mai na i Vola ni Sere ko ya sa yaco me dua vei ira na gaunisala era vakayagataki me basuka na bai e a viria na tevoro me tarovi kina na kena vunautaki na i Tukutuku ni Agilosi e le Tolu.
2
Ena i matai ni drau ni pepa ni i Vola ni Sere Makawa, (Damudamu) ko ni na raica kina na yacadra e le ruasagavulu ka rua na turaga kei na marama. Sa i ira oqori era a vakadewataka ka vakatavulica sara na kedra i lagalaga na rua-na-drau vitusagavulu ka vitu na sere ko ni na raica ena i Vola ni Sere Makawa ko ya.
Mai vei ira na le ruasagavulu ka rua:
- E dua e turaga ni Toga
- Eratou le tolu na turaga ni Viti. E tolu na sere eratou dui vakadewataka e qai mai vakacurumi sara e muri (1951-1952) ena i Vola ni ni Sere Makawa, vakawaqa damudamu.
- Era le tini ka walu na turaga kei na marama ni valagi.
- Ko Pr G. Branster kei Pr Dyason erau kenadau na kedra vakayagataki e vuqa na veimataqali i vakatagi ni laga sere. E rau dauliutaka talega na matasere levu. (Choir Master)
- Na gauna dredre era mai sotava ena noda vanua ko ira na wekada oqo era sega ni okata me vaka e i colacola vei ira. Era qarava ga ena yalo marau ena vuku ni nodra lomani keda, kei Koya e mai mate ena vukuda raraba
- E dina, era sa moce kece na Daukaulotu Dauvulisere oqori, ia na vua ni nodra buno kei na weni nodra cakacaka, ena tudei tu me i vurevure ni veivakalougatataki vei keda e Viti me yacova ni sa lako tale mai ko Jisu.
“Sa mate e na vakabauta ko ira kecega oqo ia ka sa sega ni nodra dina na veika ka yalataki, era sa raica vakayawa, ka ciqoma, ka tukuni ira ni ra a tiko vulagi ga ka veilakoyaki voli e vuravura. 14 Ia ko ira sa vosa vakaoqo era sa vakatakila sara ni ra sa vakasaqara na vanua sa nodra. 15 E dina ga, kevaka era sa nanuma na vanua ko ya era sa biuta laivi tu, sa rawarawa ga me ra lesu tale kina.16 Ia era sa qai guta sara e dua na vanua sa vinaka cake, ko ya sa vakalomalagi: o koya ga oqo e sega kina ni madua na Kalou me vakatokai me nodra Kalou: ni sa tara ko koya e dua na koro me nodra.”
Iperiu 11:13-16
Pr Savenaca Turaga
September 9, 2013
DOWNLOADS
V4 UPDATE! Topic/Theme Index completed with home links now on every page
– original cover
– all 277 original hymns
– list of original translators
– index of hymns in order, index of first lines, theme/topic
– hyperlinks from each song in all indexes (click/tap on the number & it will take you straight to the hymn
– home links on each page
Available in both .ppt (1997-2003) & .pptx (2007-) zipped in packages of 1-100, 101-200 & 201-277.
If you have an older version of PowerPoint (2003 and older), please use these files. Otherwise download the 2007+ files.
Available in both .ppt (1997-2003) & .pptx (2007-) zipped in packages of 1-100, 101-200 & 201-277.
If you have a newer version of PowerPoint (2007+), please use these files. Otherwise download the 1997-2003 files.
eng_Latn eng_Latn fij_Latn fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn ltz_Latn hne_Deva eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn